CELEX: E2021C0271
Language: el
Date: 2021-12-03 00:00:00
Title: Κατ’ εξουσιοδότηση απόφαση αριθ. 271/21/COL της Εποπτεύουσας Αρχής της ΕΖΕΣ της 3ης Δεκεμβρίου 2021 σχετικά με την κατάρτιση προγράμματος ελέγχων για την περίοδο 2022-2026 στην Ισλανδία και τη Νορβηγία για την εξακρίβωση της εφαρμογής της νομοθεσίας του ΕΟΧ στον τομέα των τροφίμων και στον κτηνιατρικό τομέα [2022/293]

24.2.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 43/87
            
         
      ΚΑΤ’ ΕΞΟΥΣΙΟΔΟΤΗΣΗ ΑΠΟΦΑΣΗ αριθ. 271/21/COL ΤΗΣ ΕΠΟΠΤΕΥΟΥΣΑΣ ΑΡΧΗΣ ΤΗΣ ΕΖΕΣ
      της 3ης Δεκεμβρίου 2021
      σχετικά με την κατάρτιση προγράμματος ελέγχων για την περίοδο 2022-2026 στην Ισλανδία και τη Νορβηγία για την εξακρίβωση της εφαρμογής της νομοθεσίας του ΕΟΧ στον τομέα των τροφίμων και στον κτηνιατρικό τομέα [2022/293]
      Η ΕΠΟΠΤΕΥΟΥΣΑ ΑΡΧΗ ΤΗΣ ΕΖΕΣ,
      Έχοντας υπόψη τη συμφωνία μεταξύ των κρατών της ΕΖΕΣ για τη σύσταση Εποπτεύουσας Αρχής και Δικαστηρίου, και ιδίως το πρωτόκολλο 1,
      Έχοντας υπόψη την πράξη που αναφέρεται στο κεφάλαιο I μέρος 1.1 σημείο 11β και στο παράρτημα I κεφάλαιο II σημείο 31ιζ και στο παράρτημα II κεφάλαιο XII σημείο 164 της συμφωνίας για τον ΕΟΧ, τον κανονισμό (EE) 2017/625 του Ευρωπαϊκού Κοινοβουλίου και του Συμβουλίου, της 15ης Μαρτίου 2017, για τους επίσημους ελέγχους και τις άλλες επίσημες δραστηριότητες που διενεργούνται με σκοπό την εξασφάλιση της εφαρμογής της νομοθεσίας για τα τρόφιμα και τις ζωοτροφές και των κανόνων για την υγεία και την καλή μεταχείριση των ζώων, την υγεία των φυτών και τα φυτοπροστατευτικά προϊόντα, για την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 999/2001, (ΕΚ) αριθ. 396/2005, (ΕΚ) αριθ. 1069/2009, (ΕΚ) αριθ. 1107/2009, (ΕΕ) αριθ. 1151/2012, (EE) αριθ. 652/2014, (ΕΕ) 2016/429 και (ΕΕ) 2016/2031, των κανονισμών του Συμβουλίου (ΕΚ) αριθ. 1/2005 και (ΕΚ) αριθ. 1099/2009 και των οδηγιών του Συμβουλίου 98/58/ΕΚ, 1999/74/ΕΚ, 2007/43/ΕΚ, 2008/119/ΕΚ και 2008/120/ΕΚ και για την κατάργηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 854/2004 και (ΕΚ) αριθ. 882/2004, των οδηγιών του Συμβουλίου 89/608/ΕΟΚ, 89/662/ΕΟΚ, 90/425/ΕΟΚ, 91/496/ΕΟΚ, 96/23/ΕΚ, 96/93/ΕΚ και 97/78/ΕΚ και της απόφασης 92/438/ΕΟΚ του Συμβουλίου (κανονισμός για τους επίσημους ελέγχους) (1) (στο εξής: κανονισμός 2017/625), και ιδίως το άρθρο 118 παράγραφος 1,
      όπως τροποποιήθηκε και προσαρμόστηκε στη συμφωνία για τον ΕΟΧ με το πρωτόκολλο 1 αυτής και με τις τομεακές προσαρμογές που αναφέρονται στα παραρτήματα I και ΙΙ αυτής,
      Εκτιμώντας τα ακόλουθα:
      Η αρμοδιότητα για την επιβολή της νομοθεσίας του ΕΟΧ στον τομέα των τροφίμων και στον κτηνιατρικό τομέα ανήκει στα κράτη του ΕΟΧ, οι αρμόδιες αρχές των οποίων παρακολουθούν και εξακριβώνουν, με τη διοργάνωση επίσημων ελέγχων, ότι οι σχετικές απαιτήσεις του ΕΟΧ αποτελούν αντικείμενο αποτελεσματικής συμμόρφωσης και επιβολής.
      Από το άρθρο 116 του κανονισμού (ΕΕ) 2017/625 προκύπτει ότι οι εμπειρογνώμονες της Εποπτεύουσας Αρχής της ΕΖΕΣ (στο εξής: Αρχή) διενεργούν ελέγχους, συμπεριλαμβανομένων των συστηματικών επιθεωρήσεων, στην Ισλανδία και τη Νορβηγία για την εξακρίβωση της εφαρμογής της νομοθεσίας του ΕΟΧ. Οι εν λόγω έλεγχοι της Αρχής διενεργούνται στους τομείς της ασφάλειας των τροφίμων και των ζωοτροφών, της υγείας και της καλής μεταχείρισης των ζώων, των ζωικών υποπροϊόντων και παράγωγων προϊόντων, των φυτοπροστατευτικών προϊόντων, της βιολογικής παραγωγής και της λειτουργίας των εθνικών συστημάτων ελέγχου και των αρμόδιων αρχών που τα εφαρμόζουν.
      Από το άρθρο 118 παράγραφος 1 του κανονισμού (ΕΕ) 2017/625 προκύπτει ότι η Αρχή πρέπει να καταρτίσει πρόγραμμα ελέγχων για τους ελέγχους που πρέπει να διενεργούν οι εμπειρογνώμονές της στην Ισλανδία και τη Νορβηγία, όπως προβλέπεται στο άρθρο 116 παράγραφος 1 του κανονισμού.
      Το εν λόγω πολυετές πρόγραμμα ελέγχων αφορά ορισμένους τομείς προτεραιότητας για την περίοδο 2022-2026. Τα κριτήρια που χρησιμοποιήθηκαν για τον καθορισμό των προτεραιοτήτων περιλαμβάνουν, μεταξύ άλλων, εντοπισθέντες κινδύνους και ανακύπτοντα θέματα (π.χ. νόσους των ζώων ή κρίσεις τροφίμων ή ζωοτροφών), τη σημασία ενός τομέα στην Ισλανδία και τη Νορβηγία, τις προηγούμενες επιδόσεις της Ισλανδίας και της Νορβηγίας στον σχετικό τομέα, καθώς και πληροφορίες από σχετικές πηγές, συμπεριλαμβανομένων των προτεραιοτήτων που έθεσε η Ευρωπαϊκή Επιτροπή στο οικείο πρόγραμμα ελέγχων (2).
      ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
      
                  1.
               
               
                  Το πρόγραμμα ελέγχων που πρέπει να διενεργούνται από εμπειρογνώμονες της Αρχής στην Ισλανδία και τη Νορβηγία για την περίοδο 2022-2026, όπως προβλέπεται στο άρθρο 116 παράγραφος 1 του κανονισμού (ΕΕ) 2017/625, παρατίθεται στο παράρτημα της παρούσας απόφασης.
               
            
                  2.
               
               
                  Η παρούσα απόφαση απευθύνεται στην Ισλανδία και τη Νορβηγία.
               
            
                  3.
               
               
                  Η παρούσα απόφαση αρχίζει να ισχύει την ημέρα της υπογραφής της.
               
            
                  4.
               
               
                  Το κείμενο της παρούσας απόφασης στην αγγλική γλώσσα είναι το μόνο αυθεντικό.
               
            
         Βρυξέλλες, 3 Δεκεμβρίου 2021.
         Για την Εποπτεύουσα Αρχή της ΕΖΕΣ, ενεργούσα σύμφωνα με την απόφαση εξουσιοδότησης αριθ. 130/20/COL,
         
            Högni S. KRISTJÁNSSON
            
               Αρμόδιο μέλος του Σώματος
            
         
         
            
               Μελπομένη ΙΩΣΗΦΙΔΟΥ
            
            
               Προσυπογράφουσα ως Διευθύντρια
            
            
               Νομικών και Εκτελεστικών Υποθέσεων
            
         
      
      
         (1)  Ενσωματώθηκε στη συμφωνία για τον ΕΟΧ με την απόφαση της Μεικτής Επιτροπής του ΕΟΧ αριθ. 210/2019 της 27ης Σεπτεμβρίου 2019.
      
         (2)  Εκτελεστική απόφαση (ΕΕ) 2020/1550 της Επιτροπής, της 23ης Οκτωβρίου 2020, για τη θέσπιση του πολυετούς προγράμματος ελέγχων για την περίοδο 2021-2025 που πρέπει να διενεργούνται από εμπειρογνώμονες της Επιτροπής στα κράτη μέλη για την εξακρίβωση της εφαρμογής της νομοθεσίας της Ένωσης για την αγροδιατροφική αλυσίδα (ΕΕ L 354 της 26.10.2020, σ. 9).
   
   
      
         ΠΑΡΑΡΤΗΜΑ
         Το παρόν παράρτημα καθορίζει το πρόγραμμα ελέγχων που πρέπει να διενεργηθούν από εμπειρογνώμονες της Αρχής στην Ισλανδία και τη Νορβηγία για την περίοδο 2022-2026 στους τομείς που καλύπτονται από τον κανονισμό (ΕΕ) 2017/625.
         Το πολυετές πρόγραμμα ελέγχων καλύπτει τους τομείς που παρατίθενται στο άρθρο 1 παράγραφος 2 του κανονισμού (ΕΕ) 2017/625, καθώς και άλλους τομείς που προβλέπονται στον εν λόγω κανονισμό, όπως οι έλεγχοι που αφορούν απάτες και οι έλεγχοι των εισαγωγών.
         Η Αρχή προσδιόρισε ορισμένους τομείς προτεραιότητας όσον αφορά την ασφάλεια των τροφίμων και των ζωοτροφών, της υγείας και της καλής μεταχείρισης των ζώων, των ζωικών υποπροϊόντων και παράγωγων προϊόντων, της βιολογικής παραγωγής, των ελέγχων που αφορούν απάτες και των ελέγχων των εισαγωγών, καθώς και της λειτουργίας των εθνικών συστημάτων ελέγχου και των αρμόδιων αρχών.
         Οι έλεγχοι της Αρχής καλύπτουν προσδιορισμένους τομείς προτεραιότητας στην Ισλανδία και τη Νορβηγία. Τα ειδικά θέματα που καλύπτουν οι επιμέρους έλεγχοι προσαρμόζονται στην κατάσταση που επικρατεί σε κάθε κράτος και, για την Ισλανδία, υπόκεινται σε εξαιρέσεις όσον αφορά τη νομοθεσία στους τομείς της υγείας και της καλής μεταχείρισης των ζώων.
         Οι εμπειρογνώμονες της Αρχής διενεργούν ελέγχους, συμπεριλαμβανομένων επιτόπιων εξακριβώσεων, συστηματικών επιθεωρήσεων και αναλύσεων βάσει εγγράφων σύμφωνα με το άρθρο 116 του κανονισμού (ΕΕ) 2017/625.
         Οι έλεγχοι της Αρχής διενεργούνται για την επίτευξη υψηλού επιπέδου κάλυψης σε τομείς που η Αρχή έχει χαρακτηρίσει ως τομείς προτεραιότητας και οι οποίοι χρήζουν ελέγχου ως προς το επίπεδο εφαρμογής και αποτελεσματικότητας των συστημάτων επίσημων ελέγχων και των μέτρων επιβολής.
         Στο μέρος Α του παραρτήματος παρατίθενται οι σχετικοί τομείς ελέγχων μαζί με τους στόχους όσον αφορά τους ελέγχους της Αρχής για την περίοδο 2022-2026. Στο μέρος Β του παραρτήματος προσδιορίζονται οι τομείς προτεραιότητας για κάθε τομέα ελέγχου.
         
            Μέρος Α — Τομείς ελέγχων και στόχοι της Αρχής όσον αφορά τους ελέγχους
         
         1)   Ασφάλεια των τροφίμων και των ζωοτροφών
         
         Εξακρίβωση της συμμόρφωσης με την ισχύουσα νομοθεσία του ΕΟΧ για τα τρόφιμα και την ασφάλεια των τροφίμων, που διέπει την παραγωγή και τη διάθεση στην αγορά τροφίμων ζωικής και μη ζωικής προέλευσης (η οποία καλύπτει επίσης την ιχνηλασιμότητα και την επισήμανση, τη μικροβιολογική ασφάλεια και τις τροφιμογενείς ζωονόσους), τα κατάλοιπα και τις προσμείξεις, την ενημέρωση των καταναλωτών για τα τρόφιμα και τη χρήση ισχυρισμών επί θεμάτων διατροφής και υγείας, τα υλικά και τα αντικείμενα που έρχονται σε επαφή με τρόφιμα, καθώς και τη διενέργεια σχετικών επίσημων ελέγχων.
         2)   Ζωοτροφές και ασφάλεια των ζωοτροφών
         
         Εξακρίβωση της συμμόρφωσης με την ισχύουσα νομοθεσία του ΕΟΧ που διέπει την ασφάλεια των ζωοτροφών (συμπεριλαμβανομένης της υγιεινής των ζωοτροφών, της έγκρισης και της καταχώρισης των εγκαταστάσεων, των προσμείξεων, της ιχνηλασιμότητας και της επισήμανσης των ζωοτροφών), των φαρμακούχων ζωοτροφών, της διάθεσης στην αγορά και της χρήσης των ζωοτροφών, καθώς και της διενέργειας σχετικών επίσημων ελέγχων.
         3)   Ζωικά υποπροϊόντα και παράγωγα προϊόντα
         
         Εξακρίβωση της συμμόρφωσης με την ισχύουσα νομοθεσία του ΕΟΧ που διέπει τα ζωικά υποπροϊόντα και τα παράγωγα προϊόντα, καθώς και τη διενέργεια σχετικών επίσημων ελέγχων.
         4)   Υγεία των ζώων
         
         Εξακρίβωση της συμμόρφωσης με την ισχύουσα νομοθεσία του ΕΟΧ που διέπει την υγεία των ζώων, με έμφαση στη διαχείριση της υγείας των ζώων, τα προγράμματα για την επίτευξη και τη διατήρηση καθεστώτος απαλλαγμένου από νόσο, τον έλεγχο των κυριότερων ενεργών νόσων των ζώων και την ετοιμότητα αντιμετώπισης πολλαπλών εστιών επιζωοτιών, καθώς και τη διενέργεια σχετικών επίσημων ελέγχων.
         5)   Καλή μεταχείριση των ζώων
         
         Εξακρίβωση της συμμόρφωσης με την ισχύουσα νομοθεσία του ΕΟΧ που διέπει την καλή μεταχείριση των ζώων παραγωγής στην εκμετάλλευση, κατά τη μεταφορά και κατά τη σφαγή, τον αποπληθυσμό και τη θανάτωση έκτακτης ανάγκης, καθώς και τη διενέργεια σχετικών επίσημων ελέγχων.
         6)   Βιολογική παραγωγή
         
         Εξακρίβωση της συμμόρφωσης με την ισχύουσα νομοθεσία του ΕΟΧ που διέπει την παραγωγή και την επισήμανση των βιολογικών προϊόντων, καθώς και τη διενέργεια σχετικών επίσημων ελέγχων.
         7)   Είσοδος στον ΕΟΧ αγαθών και ζώων από τρίτες χώρες
         
         Εξακρίβωση της συμμόρφωσης με την ισχύουσα νομοθεσία του ΕΟΧ που διέπει τους επίσημους ελέγχους στα ζώα και τα αγαθά που εισέρχονται στην Ισλανδία και τη Νορβηγία από τρίτες χώρες, συμπεριλαμβανομένης της συμμόρφωσης με τις απαιτήσεις για τους συνοριακούς σταθμούς ελέγχου και τις γενικές και ειδικές απαιτήσεις του ΕΟΧ που ισχύουν για τα σχετικά ζώα και αγαθά. Θα δοθεί ιδιαίτερη έμφαση στους κανόνες που θεσπίστηκαν με τον κανονισμό (ΕΕ) 2017/625 και στις σχετικές κατ’ εξουσιοδότηση και εκτελεστικές πράξεις.
         8)   Γενικές και οριζόντιες πτυχές
         
         Εξακρίβωση της συμμόρφωσης με την ισχύουσα νομοθεσία του ΕΟΧ που διέπει τον εντοπισμό και την παρακολούθηση δόλιων ή παραπλανητικών πρακτικών σε τομείς που καλύπτονται από τον κανονισμό (ΕΕ) 2017/625, καθώς και τους σχετικούς επίσημους ελέγχους. Εξακρίβωση του ότι η Ισλανδία και η Νορβηγία λαμβάνουν κατάλληλα μέτρα παρακολούθησης για την αντιμετώπιση τυχόν ειδικών ή συστημικών ελλείψεων που εντοπίζονται από τους ελέγχους της Αρχής. Εξακρίβωση των ρυθμίσεων που εφαρμόζονται για την επαλήθευση της αποτελεσματικότητας των επίσημων ελέγχων.
         
            Μέρος Β — Τομείς προτεραιότητας
         
         
                      
                  
                  
                     
                        Τομέας προτεραιότητας
                     
                  
                  
                     
                        2022-2026
                     
                  
               
                     
                        Ασφάλεια των τροφίμων και των ζωοτροφών
                     
                  
                  
                     Τρόφιμα ζωικής προέλευσης
                  
                  
                     Ασφάλεια του κρέατος θηλαστικών και πτηνών και των προϊόντων τους, του γάλακτος και των προϊόντων του, των αλιευτικών προϊόντων, και υγιεινή όσον αφορά την παραγωγή ζώντων δίθυρων μαλακίων
                  
               
                     Τρόφιμα μη ζωικής προέλευσης
                  
                  
                     Ασφάλεια των οπωροκηπευτικών, των βοτάνων, των μπαχαρικών και των βλασταριών, συμπεριλαμβανομένων των προσμείξεων
                  
                  
                      
                  
               
                     Κατάλοιπα και προσμείξεις
                  
                  
                     Κατάλοιπα κτηνιατρικών φαρμάκων, φυτοφαρμάκων και προσμείξεων
                  
               
                     Παροχή πληροφοριών για τα τρόφιμα στους καταναλωτές και χρήση ισχυρισμών επί θεμάτων διατροφής και υγείας
                  
                  
                     Παροχή πληροφοριών για τα τρόφιμα στους καταναλωτές και χρήση ισχυρισμών επί θεμάτων διατροφής και υγείας
                  
                  
                      
                  
               
                     Υλικά και αντικείμενα που έρχονται σε επαφή με τρόφιμα
                  
                  
                      
                  
                  
                     Υλικά και αντικείμενα που έρχονται σε άμεση ή έμμεση επαφή με τρόφιμα
                  
               
                     
                        Ζωοτροφές και ασφάλεια των ζωοτροφών
                     
                  
                  
                     Γενική ασφάλεια των ζωοτροφών
                  
                  
                     Ασφάλεια των ζωοτροφών σε όλα τα στάδια, συμπεριλαμβανομένης της πρωτογενούς παραγωγής, της έγκρισης και της καταχώρισης των εγκαταστάσεων, της υγιεινής των ζωοτροφών, της ιχνηλασιμότητας, της επισήμανσης και των προσμείξεων
                  
               
                     Φαρμακούχες ζωοτροφές
                  
                  
                      
                  
                  
                     Παραγωγή, διανομή και χρήση φαρμακούχων ζωοτροφών
                  
               
                     Διάθεση στην αγορά και χρήση ζωοτροφών
                  
                  
                      
                  
                  
                     Διάθεση στην αγορά και χρήση ζωοτροφών, συμπεριλαμβανομένης της επισήμανσης και της πληροφόρησης των χρηστών, της συσκευασίας και της παρουσίασης
                  
               
                     
                        Ζωικά υποπροϊόντα
                     
                  
                  
                     Ζωικά υποπροϊόντα και παράγωγα προϊόντα
                  
                  
                     Ζωικά υποπροϊόντα και παράγωγα προϊόντα
                  
               
                     
                        Υγεία των ζώων
                     
                  
                  
                     Υγεία των υδρόβιων ζώων
                  
                  
                     Διαχείριση της υγείας των ζώων, συμπεριλαμβανομένων προγραμμάτων για την επίτευξη και τη διατήρηση καθεστώτος απαλλαγμένου από νόσο, και ενεργές επιζωοτίες (π.χ. γρίπη των πτηνών)
                  
               
                     Υγεία των χερσαίων ζώων
                  
               
                     Ετοιμότητα και πρόληψη
                  
                  
                     Σχεδιασμός αντιμετώπισης έκτακτων καταστάσεων
                  
               
                     
                        Καλή μεταχείριση των ζώων
                     
                  
                  
                     Στην κτηνοτροφική εκμετάλλευση
                  
                  
                     Χοίροι, όρνιθες ωοπαραγωγής, κοτόπουλα κρεατοπαραγωγής, μικρά μηρυκαστικά και βοοειδή
                  
               
                     Κατά τη μεταφορά
                  
               
                     Κατά τη θανάτωση
                  
                  
                      
                  
                  
                     Σφαγή, θανάτωση έκτακτης ανάγκης και θανάτωση με σκοπό τον αποπληθυσμό
                  
               
                     
                        Βιολογική παραγωγή
                     
                  
                  
                     Βιολογική παραγωγή
                  
                  
                     Βιολογική παραγωγή
                  
               
                     
                        Είσοδος στον ΕΟΧ αγαθών και ζώων από τρίτες χώρες
                     
                  
                  
                     Συμμόρφωση των συνοριακών σταθμών ελέγχου
                  
                  
                     Συμμόρφωση ορισμένων εκ νέου και νέων συνοριακών σταθμών ελέγχου και κέντρων επιθεώρησης
                  
               
                     Επίσημοι έλεγχοι σε ζώα και αγαθά
                  
                  
                     Επίσημοι έλεγχοι σε ζώντα ζώα και προϊόντα μη ζωικής και ζωικής προέλευσης από τρίτες χώρες
                  
               
                     
                        Γενικές και οριζόντιες πτυχές
                     
                  
                  
                     Παρακολούθηση της εφαρμογής των συστάσεων
                  
                  
                     Παρακολούθηση της εφαρμογής των τομεακών συστάσεων και γενική επανεξέταση
                  
               
                     Απάτη
                  
                  
                     Ισχύουσες ρυθμίσεις για την καταπολέμηση δόλιων ή παραπλανητικών πρακτικών
                  
               
                     Εξακρίβωση της αποτελεσματικότητας των επισήμων ελέγχων
                  
                  
                     Ισχύουσες ρυθμίσεις για την εξακρίβωση της αποτελεσματικότητας των επίσημων ελέγχων